પોતાના ભવિષ્ય અંગેના ૧૯૪૭માં ખેલાયેલા આ ગંદા રાજકીય કાવાદાવા જૂનાગઢની પ્રજા દુઃખ, આશ્ચર્ય અને આઘાતની સાથે જોતી રહી. નવી દિલ્હીની ભારત સરકાર આપણા માટે કૈંક કરશે એવી બધી આશા નિષ્ફળ ગઈ અને જ્યારે પાણી માથાની ઉપર વહેવા લાગ્યું ત્યારે હતાશ પ્રજાએ બધા કાયદા-કાનૂન પોતાના હાથમાં લેવાનો નિર્ણય લીધો અને પોતાનો મરણીયો આઝાદી જંગ શરૂ કર્યો. આ હેતુથી તા. ૨૫મી સપ્ટેમ્બર, ૧૯૪૭ના રોજ જૂનાગઢના વતનીઓની એક જાહેર સભા મુંબઈ માધવબાગમાં મળી.